
Pwrpas y Polisi 
Mae’r Polisi Caffael hwn yn rhoi trosolwg o egwyddorion prynu’r Comisiynydd. Mae’n amlinellu sut mae’r Comisiynydd yn bersonol gyfrifol ac yn atebol i Senedd Cymru am reoli a defnyddio arian cyhoeddus yn gyfrifol ac er budd y cyhoedd. Mae hefyd yn darparu fframwaith ar gyfer y gwerthoedd sy’n ofynnol wrth reoli arian cyhoeddus.
Mae gan y Comisiynydd broses wedi’i diffinio’n glir i ddeiliaid cyllidebau ar gyfer ysgwyddo gwariant, hyd at ymrwymiad a derbyn nwyddau gyda dyletswyddau wedi’u gwahanu. Mae’r gweithdrefnau ar gyfer caffael wedi’u nodi ym mholisi Archebu Nwyddau a Gwasanaethau’r Comisiynydd, sydd hefyd yn nodi trothwyon ar gyfer pennu’r llwybr caffael mwyaf priodol.
[bookmark: _Hlk129608378]Atebolrwydd 
Mae Deddf Comisiynydd Pobl Hŷn (Cymru) 2006 (Y Ddeddf) yn datgan bod gan y Comisiynydd rôl Swyddog Cyfrifyddu.
Mae hyn yn golygu bod y Comisiynydd yn bersonol gyfrifol ac yn atebol i Senedd Cymru am y canlynol:
· Priodoldeb a rheoleidd-dra
· Gweinyddu darbodus a chynnil
· Osgoi gwastraff a gormodedd
· Defnyddio’r adnoddau sydd ar gael yn effeithlon ac yn effeithiol 
· Trefnu, staffio a rheoli’r Swyddfa
Nid yw’n ymarferol i’r Comisiynydd archebu a thalu am bob eitem o wariant ei hun ac mae wedi dirprwyo pwerau’n ffurfiol i archebu nwyddau a gwasanaethau ar ei rhan i aelodau o staff.
Cydymffurfiaeth
Bydd Archwilwyr Mewnol y Comisiynydd yn cynnal adolygiadau cyfnodol o’r swyddogaeth caffael a gynhelir ar draws y sefydliad. Bydd yr archwilydd yn gwirio a yw’n cydymffurfio â gweithdrefnau mewnol ac yn sicrhau cydymffurfiaeth â Chyfarwyddebau Caffael y DU, yn ogystal ag arferion gorau ym maes caffael.
Beth yw Caffael Cyhoeddus?
Caffael cyhoeddus yw prynu nwyddau, gwaith neu wasanaethau gan y Llywodraeth a chyrff cyhoeddus eraill.
Mae’r Comisiynydd yn prynu nwyddau a gwasanaethau yn unol â Deddf Caffael 2023 ac yn ystyried polisïau Llywodraeth Cymru wrth ddiffinio ei gofynion. 
Mae'r Comisiynydd, o 25 Mawrth 2026 ymlaen, hefyd yn ddarostyngedig i ddyletswyddau caffael cymdeithasol gyfrifol o dan Ddeddf Partneriaeth Gymdeithasol a Chaffael Cyhoeddus (Cymru) 2023.
Mae’r Polisi Caffael hwn yn sicrhau bod Comisiynydd Pobl Hŷn yn cadw at y rhwymedigaethau a nodir yn Neddf Caffael 2023, a ddaeth i rym yn swyddogol ar 24 Chwefror 2025 a SPPPA (a ddaeth i rym yn swyddogol ar 25 Mawrth 2026).
Mae Deddf Caffael 2023 yn y DU yn berthnasol i gaffaeliadau uwchlaw trothwyon ariannol penodol (er bod nifer gyfyngedig o ddarpariaethau'r Ddeddf honno hefyd yn berthnasol i gontractau islaw'r trothwy). Lle bo gan gontract arfaethedig werth amcangyfrifedig uwchlaw'r trothwyon ariannol perthnasol, dim ond os ydynt yn cydymffurfio â gofynion Deddf Caffael 2023 y gall y Comisiynydd ddyfarnu ac ymrwymo i gontract o'r fath, gan gynnwys y gofyniad i ddilyn gweithdrefn gaffael gydymffurfiol. Mae Deddf Caffael 2023 yn amlinellu sawl amcan allweddol ar gyfer caffael cyhoeddus: cyflawni gwerth am arian, sicrhau'r budd cyhoeddus mwyaf posib, tryloywder, a gweithredu â gonestrwydd. Mae'r amcanion hyn yn llywio’r sefydliad wrth wneud penderfyniadau caffael sy'n effeithlon, yn foesegol, ac yn fuddiol i'r cyhoedd. Mae'r Ddeddf hefyd yn pwysleisio trin cyflenwyr yn gyfartal, gydag ystyriaeth arbennig i fentrau bach a chanolig eu maint.
Mae’r Ddeddf Partneriaeth Gymdeithasol a Chaffael Cyhoeddus yn gymwys yn ogystal â Deddf Caffael 2023 ac yn cyflwyno dyletswydd caffael cymdeithasol gyfrifol gyffredinol sy'n ei gwneud yn ofynnol i'r Comisiynydd gynnal prosesau caffael mewn ffordd gymdeithasol gyfrifol er mwyn gwella lles economaidd, cymdeithasol, amgylcheddol a diwylliannol ei ardal (yr ardal honno yw Cymru). Caiff y prosesau caffael eu cynnal mewn ffordd gymdeithasol gyfrifol drwy gymryd camau, yn unol â'r egwyddor datblygu cynaliadwy (fel y'i diffinnir yn Neddf Llesiant Cenedlaethau'r Dyfodol (Cymru) 2015) gyda'r nod o gyfrannu at gyflawni'r nodau llesiant a restrir yn Neddf Llesiant Cenedlaethau'r Dyfodol. Yn ogystal â'r ddyletswydd gyffredinol honno, rhaid i’r Comisiynydd hefyd:
· Amlinellu a chyhoeddi amcanion caffael cymdeithasol gyfrifol a gynlluniwyd i wneud y mwyaf o'u cyfraniad at gyflawni'r nodau llesiant
· Cymryd camau rhesymol i fodloni’r amcanion caffael cymdeithasol gyfrifol hynny pan fydd yn cynnal proses gaffael mewn perthynas â chontractau penodol (sef contractau adeiladu mawr, contractau gwasanaethau allanoli neu gontractau nwyddau/gwasanaethau gyda gwerth amcangyfrifedig o dros £207,720 (gan gynnwys TAW) (neu £663,540 (gan gynnwys TAW) ar gyfer contractau gwasanaethau cyffyrddiad ysgafn))
· Cymryd camau penodol mewn perthynas ag unrhyw gontract adeiladu mawr neu gontract gwasanaethau allanoli
· Paratoi, ac adolygu bob blwyddyn, strategaeth gaffael sy'n nodi sut bydd y Comisiynydd yn cynnal prosesau caffael cyhoeddus mewn ffordd gymdeithasol gyfrifol, sut bydd yn cymryd pob cam rhesymol i gyflawni ei amcanion caffael cymdeithasol gyfrifol a sut maent yn bwriadu gwneud taliadau sy'n ddyledus o dan gontract yn brydlon (ac, oni bai nad yw hynny'n rhesymol ymarferol, dim hwyrach na 30 diwrnod ar ôl anfoneb)
· Cyhoeddi adroddiad blynyddol ar gaffael cymdeithasol gyfrifol 
· Cynnal cofrestr contractau i gynnwys manylion pob contract sydd â gwerth o £30,000 (gan gynnwys TAW) neu fwy
Mae’r Comisiynydd yn ystyried caffael fel proses lle mae ei sefydliad yn gallu diwallu ei anghenion am nwyddau, gwasanaethau, gwaith a chyfleustodau mewn ffordd sy’n sicrhau gwerth am arian ar sail oes gyfan o ran creu manteision nid yn unig i swyddfa Comisiynydd Pobl Hŷn Cymru, ond hefyd i gymdeithas a’r economi, gan leihau niwed i’r amgylchedd.
Pan fydd gofyniad i gaffael nwyddau neu wasanaethau, bydd y rhain yn cael eu caffael yn unol â Deddf Caffael 2023 a lle bo hynny’n berthnasol, yn rhesymol ac yn ymarferol, bydd egwyddorion Datganiad Polisi Caffael Cymru yn cael eu dilyn.
[bookmark: _Hlk129608524][bookmark: cysill]Bydd y Comisiynydd yn ymdrechu i gynnal yr egwyddorion a dilyn y fframwaith polisi mewn perthynas â chaffael nwyddau a gwasanaethau, fel y nodir yn Rheoli Arian Cyhoeddus Cymru. Mae Rheoli Arian Cyhoeddus Cymru yn rhoi trosolwg cynhwysfawr o’r prif egwyddorion ar gyfer rheoli adnoddau yng Nghymru. 
Fframwaith Caffael y Comisiynydd 
Egwyddorion Nolan 
Mae gan bob unigolyn sy’n gweithio ym maes gwasanaethau cyhoeddus yng Nghymru gyfrifoldeb i ymddwyn bob amser yn unol â Saith Egwyddor Bywyd Cyhoeddus – Egwyddorion Nolan.
Cynaliadwyedd / Deddf Llesiant Cenedlaethau’r Dyfodol (2015)
Er nad yw’r Comisiynydd wedi’i rhwymo gan Ddeddf Llesiant Cenedlaethau’r Dyfodol, cydnabyddir y gall y sefydliad gyfrannu at y Ddeddf drwy ddilyn polisi ac egwyddorion caffael Llywodraeth Cymru a defnyddio cytundebau ar y cyd sydd wedi ystyried ac ymgorffori gofynion y Ddeddf, e.e. defnyddio’r rheini sydd wedi ymgorffori Buddion Cymunedol yn y cytundebau.
Bydd y Comisiynydd yn caffael mewn ffordd gynaliadwy, gan ystyried ffactorau cymdeithasol, moesegol ac amgylcheddol, ochr yn ochr â ffactorau ariannol ac ansoddol, wrth ddatblygu meini prawf dyfarnu a gwerthuso dyfynbrisiau a thendrau. 
Bydd y Comisiynydd yn rhoi sylw dyledus i’r egwyddorion sy’n cael sylw yng Nghod Ymarfer Llywodraeth Cymru: Cyflogaeth Foesegol mewn Cadwyni Cyflenwi. 
Bydd y Comisiynydd yn sicrhau bod unrhyw gytundebau cydweithredol a ddefnyddir wedi defnyddio math o archwiliad cynaliadwyedd fel rhan o’r strategaeth gaffael a bod y cytundebau wedi ystyried y deuddeg egwyddor sydd yng Nghod Ymarfer Llywodraeth Cymru: Cyflogaeth Foesegol mewn Cadwyni Cyflenwi fel rhan o’r broses gaffael a chontractio. 
Dyletswydd Cydraddoldeb y Sector Cyhoeddus 
Mae gan y Comisiynydd ddyletswydd o dan Ddeddf Cydraddoldeb 2010 i sicrhau bod nwyddau a gwasanaethau cyhoeddus ar gael i bob defnyddiwr er mwyn sicrhau nad oes unrhyw un grŵp o dan anfantais o ran cael gafael ar nwyddau a gwasanaethau cyhoeddus. Mae’r Comisiynydd wedi ymrwymo i ddileu gwahaniaethu anghyfreithlon, hyrwyddo cyfle cyfartal, a meithrin cysylltiadau da gan ystyried y naw nodwedd warchodedig: oedran; anabledd; ailbennu rhywedd; priodas a phartneriaeth sifil; beichiogrwydd a mamolaeth; crefydd neu gred (neu ddiffyg cred); hil – gan gynnwys tarddiad ethnig neu genedlaethol, lliw neu genedligrwydd; rhyw; a chyfeiriadedd rhywiol.  
Bydd y Comisiynydd yn ystyried materion sy’n ymwneud â chydraddoldeb yn y broses gaffael a chomisiynu os ydynt yn berthnasol i’r pwnc, neu’n ymwneud â pherfformiad y contract.
Rhaid i gyflenwyr ystyried yr ymrwymiad hwn ym mhob trafodiad gyda’r Comisiynydd. 
Yr Iaith Gymraeg 
[bookmark: _Toc486862715][bookmark: _Toc486863084][bookmark: _Toc487804227]Ers 25 Ionawr 2017, mae Comisiynydd Pobl Hŷn Cymru wedi ymrwymo i gydymffurfio â Safonau'r Gymraeg, fel y nodir gan Lywodraeth Cymru dan Adran 44 o Fesur y Gymraeg (Cymru) 2011.

Cyn dyfarnu unrhyw gontract newydd ar gyfer cyflenwi gwasanaethau, bydd y Comisiynydd yn ystyried perthnasedd cynnwys gofynion y Gymraeg yn y contract ac yn sicrhau bod y cwmni, y sefydliad neu’r unigolyn sy’n gwneud y gwaith ar ein rhan yn cydymffurfio â gofynion perthnasol Deddf yr Iaith Gymraeg. 
Cyflawnir hyn drwy gynnwys manylion perthnasol gofynion y Ddeddf mewn dogfennau tendro, contractau, cytundebau ac amodau a, lle bo hynny’n briodol, gofyn am ddatganiadau ynghylch sut y bydd y gwasanaethau hynny’n cael eu darparu. 
Deddf Twyll 2006 a Deddf Llwgrwobrwyo 2010
Yn ogystal â sicrhau bod arian cyhoeddus yn cael ei ddefnyddio’n briodol, mae gan y Comisiynydd hefyd ddyletswydd gyfreithiol i gydymffurfio â Deddf Twyll 2006 a Deddf Llwgrwobrwyo 2010. Mae gan y Comisiynydd ddiwylliant gwrth-dwyll a gwrth-lwgrwobrwyo yn y sefydliad ac mae ganddi bolisïau sy’n cefnogi’r fframwaith llywodraethu.  
Mae’r Ddeddf Llwgrwobrwyo yn rhoi manylion troseddau cyffredinol sy’n ymwneud â llwgrwobrwyo person arall neu gael eich llwgrwobrwyo, a throsedd penodol sy’n ymwneud â llwgrwobrwyo swyddogion cyhoeddus tramor. Mae hefyd yn ymdrin â throseddau llwgrwobrwyo ac ymdrechion i ddylanwadu ar benderfynwyr drwy gynnig manteision ar wahân i’r hyn y gellir ei gynnig yn gyfreithlon fel rhan o’r broses dendro. Bydd contractau'r Comisiynydd ar gyfer nwyddau a gwasanaethau yn cynnwys cymalau sy’n mynd i’r afael â llwgrwobrwyo a bydd cynigwyr yn cael eu heithrio o broses gaffael lle maent wedi cael euogfarn o dan y Ddeddf Llwgrwobrwyo. 
Deddf Caethwasiaeth Fodern
Mae’r Comisiynydd wedi ymrwymo i egwyddorion Deddf Caethwasiaeth Fodern 2015 a diddymu caethwasiaeth fodern a masnachu pobl.
Fel cyflogwr cyfle cyfartal, mae’r Comisiynydd wedi ymrwymo i greu a sicrhau amgylchedd gwaith anwahaniaethol a pharchus i’n staff. Rydym ni eisiau i’n holl staff deimlo’n hyderus eu bod yn gallu datgelu drwgweithredu heb unrhyw risg iddyn nhw eu hunain.
Mae prosesau recriwtio a rheoli pobl y Comisiynydd wedi’u cynllunio i sicrhau bod gan bob darpar weithiwr hawl gyfreithiol i weithio yn y DU ac i ddiogelu gweithwyr rhag unrhyw gamdriniaeth neu orfodaeth.
Nid yw’r Comisiynydd yn gwneud busnes gydag unrhyw sefydliad, yn y DU neu dramor, sy’n cefnogi caethwasiaeth, gwasanaethfraint a llafur gorfodol, neu y canfyddir ei fod yn ymwneud â hynny.
Y Rheoliad Cyffredinol ar Ddiogelu Data yn y DU a Deddf Diogelu Data 2018
Mae’r Comisiynydd yn mabwysiadu dull ‘diogelu data o’r cychwyn ac fel angenrhaid’ drwy roi mesurau technegol a sefydliadol priodol ar waith i weithredu egwyddorion diogelu data yn effeithiol a diogelu hawliau unigol. Cyflawnir hyn drwy gamau sy'n cynnwys:
· ystyried materion diogelu data fel rhan o’r broses o gynllunio a gweithredu systemau, gwasanaethau, cynhyrchion ac arferion busnes.
· gwneud diogelu data yn elfen hanfodol o swyddogaeth graidd ein systemau a'n gwasanaethau prosesu.
· rhagweld risgiau ac achosion sy'n tresmasu ar breifatrwydd cyn iddynt ddigwydd a chymryd camau i atal niwed i unigolion.
· prosesu'r data personol sydd ei angen arnom at ein diben(ion) ni yn unig, a dim ond at y dibenion hynny rydym ni’n defnyddio'r data.
· sicrhau bod data personol yn cael ei ddiogelu'n awtomatig mewn unrhyw system TG, gwasanaeth, cynnyrch, a/neu arfer busnes, fel na ddylai unigolion orfod cymryd unrhyw gamau penodol i ddiogelu eu preifatrwydd.
Bydd contractau ar gyfer nwyddau a gwasanaethau y mae'r Comisiynydd yn ymrwymo iddynt yn cynnwys cymalau sy'n mynd i'r afael â chyfrifoldebau o ran sut bydd y Cyflenwr a'r Comisiynydd yn cydymffurfio â holl ofynion cymwys deddfwriaeth Diogelu Data.
Llywodraethu Diogelwch TG
Lle mae contractau'n ymwneud â diogelwch data a gwybodaeth, disgwylir i gontractwyr a chyflenwyr - yn enwedig darparwyr gwasanaethau technoleg - fodloni gofynion diogelwch gwybodaeth sydd o leiaf yn gyfwerth â gofynion y Comisiynydd ar gyfer y data sy'n gysylltiedig â'r contract hwnnw. Ystyrir y gofyniad hwn fel rhan o'r broses ddethol caffael a'i reoli drwy gytundeb cytundebol a/neu fonitro parhaus.
Lle mae data personol yn cael ei ddatgelu gan y Comisiynydd i gyflenwr/darparwr, cynhelir adolygiad o'r mesurau technegol a gweithredol sydd gan gyflenwyr ar waith i roi sicrwydd bod data personol yn cael ei ddiogelu yn unol â'r ddeddfwriaeth berthnasol.
Yn ogystal, mae Telerau ac Amodau safonol y Comisiynydd yn cynnwys cymal sy'n manylu ar sut bydd y ddau barti yn cydymffurfio â holl ofynion cymwys deddfwriaeth Diogelu Data. Pan fydd y contract yn cael ei gyhoeddi gan y cyflenwr, bydd y sefydliad yn sicrhau bod cymalau priodol yn cael eu cynnwys yn y contract.
Ni chaniateir mynediad i systemau gwybodaeth y sefydliad gan bartïon allanol oni bai bod contract yn gofyn am gydymffurfio â pholisïau diogelu gwybodaeth y Comisiynydd. Bydd contract o'r fath yn ei gwneud yn ofynnol i staff neu is-gontractwyr y sefydliad allanol gydymffurfio â'r holl bolisïau diogelwch a gofynion diogelu data priodol.

